b'\n_START_ARTICLE_\nImpro liga\n_START_PARAGRAPH_\nImpro liga, vseslovensko prvenstvo v gledali\xc5\xa1ki improvizaciji, je projekt KUD-a France Pre\xc5\xa1eren v Ljubljani. Ustanovljena je bila leta 1993 z uradnim razglasom v reviji Mzin, ko je Andrej Rozman - Roza v imenu ustanovitelja lige Gledali\xc5\xa1\xc4\x8da Ane Monro k sodelovanju v improvizacijskih igrah povabil skupine z razli\xc4\x8dnih koncev Slovenije. Danes v okviru predstav Impro lige nastopa preko 100 improvizatorjev razli\xc4\x8dnih starosti.\n_START_SECTION_\n1993 - 2004\n_START_PARAGRAPH_\nGledali\xc5\xa1ko improvizacijo je leta 1990 na slovenska tla prineslo Gledali\xc5\xa1\xc4\x8de Ane Monro s predstavo Variete, v kateri so gledalcem ponudili kola\xc5\xbe kraj\xc5\xa1ih improvizacijskih zvrsti in songov. Leta 1993 so k sodelovanju povabili tudi druge skupine in tako ustanovili prvo slovensko gledali\xc5\xa1ko ligo. Ekipe so se med seboj merile kraj\xc5\xa1ih improviziranih prizorih, ki jih je s predlogi narekovalo ob\xc4\x8dinstvo, le-to pa je tudi dolo\xc4\x8dilo zmagovalca tekme med dvema skupinama in s tem posledi\xc4\x8dno prvaka v improvizaciji._NEWLINE_Med letoma 1993 in 2004 se je na impro tekmah predstavilo pribli\xc5\xbeno 250 improvizatorjev v 30 ekipah, med drugim tudi nekatere danes vidne medijske osebnosti: Goro Osojnik, Andrej Rozman - Roza, Mojca Dimec, Primo\xc5\xbe Ekart, Matja\xc5\xbe Jav\xc5\xa1nik, Bo\xc5\xa1tjan Napotnik, Mojca \xc5\xa0irok, Vito Ro\xc5\xbeej, Mojca Funkl, Janez Usenik, Jurij Zrnec, Gorazd \xc5\xbdilavec, Miha Brajnik, Igor Bra\xc4\x8di\xc4\x8d - Sade\xc5\xbe, Jure Karas - Slon, Andrej Te\xc5\xbeak - Te\xc5\xa1ky, Bo\xc5\xa1tjan Gorenc - Pi\xc5\xbeama in Toni Cahunek._NEWLINE_Sezona 2003/04 je prinesla velik osip improvizacijskih skupin in s tem posledi\xc4\x8dno zmanj\xc5\xa1ano zanimanje javnosti za Impro ligo. Premor v delovanju projekta se je za\xc4\x8del po odigrani drugi tekmi finala med ekipama Muci Buci in Veseli\xc4\x8dka, tretje tekma pa je bila odigrana skoraj leto in pol kasneje pol reorganizaciji prvenstva. Nekateri improvizatorji so se v vmesnem \xc4\x8dasu odlo\xc4\x8dili za ustanovitev novih improvizacijskih skupin, na primer Teater Narobov, Improleptika in Gverila teater.\n_START_SECTION_\nTekmovalni sklop\n_START_PARAGRAPH_\nTekmovalni del Impro lige je me\xc5\xa1anica med teatrom in \xc5\xa1portom, saj se gledali\xc5\xa1kim elementom pridru\xc5\xbeijo zna\xc4\x8dilnosti \xc5\xa1portnega tekmovanja: pravila, sodniki, to\xc4\x8dkovanje, navija\xc4\x8di, \xc4\x8dasovna omejitev in tabela z rezultati. Na tekmi Impro lige se pomerita dve ekipi, ki sku\xc5\xa1ata ob\xc4\x8dinstvo in sodnika prepri\xc4\x8dati v kratkih prizorih oz. disciplinah. Slednje so sicer povzete po konceptu Theatresports angle\xc5\xa1kega avtorja Keitha Johnstonea, vendar z nekoliko manj omejujo\xc4\x8dimi pravili, poleg osnovnih pa so dodane tudi tiste, ki so jih ustvarili slovenski improvizatorji. _NEWLINE_Posamezni prizor praviloma traja od 3 do 4 minute, temelji pa na predlogih ob\xc4\x8dinstva - npr. prostor prizora, \xc5\xbeanr prizora, \xc4\x8dustva, osebe, odnosi, dogodki, ipd. Po vsakem odigranem sklopu disciplin gledalci z dvigom zastavic dolo\xc4\x8dijo ekipo, ki je po njihovem mnenju bolje odigrala prizor, in podelijo dve to\xc4\x8dki. Oceno podata tudi sodnika, ki opazujeta predvsem tehni\xc4\x8dno izvedbo prizora (npr.: uporaba predlogov, dinamika zgodba, karakternost, ipd.) in podelita eno to\xc4\x8dko ekipi, ki je bila tehni\xc4\x8dno bolj\xc5\xa1a._NEWLINE_Na eni tekmi nasprotni ekipi odigrata vsaka 5 disciplin, pri \xc4\x8demer sta dve iz\xc5\xberebani iz nabora \xc5\xa1estintridesetih disciplin v impro pravilniku, dve disciplini, t. i. izziva, izdelata ekipi sami, zadnji prizor pa se odigra po pravilih t. i. delegatskega izziva. Pravila slednjega iz\xc5\xberebajo tik pred igranjem prizora iz nabora petindvajsetih pravil. V sezoni 2006/07 so bili vsi delegatski izzivi poimenovani po skladbah skupine Siddharta._NEWLINE_Vmesni \xc4\x8dlen med ob\xc4\x8dinstvom in igralci predstavlja moderator, ki razlaga navodila za prizore, pobira predloge za za\xc4\x8detek prizora, pobira ocene ob\xc4\x8dinstva in skrbi za splo\xc5\xa1no dobro vzdu\xc5\xa1je v dvorani. Pogosto pri tem sodeluje s tehnikom in delegatom predstave. _NEWLINE_Tekmovanje je razdeljeno na ve\xc4\x8d delov: kvalifikacije, prvi del predtekmovanja, drugi del predtekmovanja in izlo\xc4\x8dilne boje s finalom, kjer najbolj\xc5\xa1i ekipi prvenstva igrata po sistemu dveh zmag v treh tekmah.'